Verlede week, het ek vir die eerste keer die jaar, weer daardie klein witballetjie met die lang stokke loop aanjaag in die rigting van die gaatjie. Soos ek in die dagstukkie van Vrydag gesê het, het ek en myself voor die tyd ‘n ernstige spanpraatjie gehad met Pappa, Jesus en die Heilige Gees. Die praat het voor die speel begin en die heeltyd met die speel aangehou. Dis asof Pappa Vader so speel, speel vir my die vreugde resep vir die jaar wat voorlê aangegee het. Hier volg die bestanddele wat jy in jou vreugde noodhulpkis vir 2019 moet pak;
Ons gaan foute in 2019 maak, maar die wonder van God se liefde is dat Hy ons alreeds vir ALLES vergewe het. Leer die les wat jy moet uit elke fout, kyk vorentoe en fokus op die volgende hou. Jy kan nie ‘n groot-skoot slaan terwyl jy nog aan die vorige brou-hou dink nie. Kry die kwaad en skuldgevoelens uit jou kop en gebruik jou krag, tyd en energie om op die volgende groot-skoot te fokus.
Van die afslaan af het ek net op een ding gefokus en dit was om daardie ronde balletjie in die gaatjie by die pen te kry. Waarop jy in 2019 gaan fokus gaan bepaal waar jy gaan uitkom. Hoe wil jy as mens lyk aan die einde van 2019? Hoe moet die mense en die dinge rondom jou lyk? Gaan hoor by God wat Hy vir jou droom want dit is ALTYD soveel beter en groter as waaraan ek en jy kan dink.
Daar is niks wat my meer en beter motiveer in die lewe as iemand wat in my glo, my motiveer en my uitdaag nie. Sorg dat jy motiveerders en uitdagers rondom jou het. Jou sukses vir 2019 gaan grootliks bepaal word deur die mense wat jy rondom jou gaan toelaat. ONTHOU – die voëls saam met wie jy vlieg gaan jou hoogte bepaal. Meng jy met die hoenders is die hoenderhok jou voorland. Meng jy met die arende dan is die hoë ruimtes jou bestemming.
So in my soek na my bal het ek toe byna op ‘n mamma kiewiet se eiertjies getrap. Was die vrou nou darem ontstoke met my? Met ‘n vreeeslike geskreeu en baie aggressiewe houding het sy my kant toe gekom en toe moes ek begin koes vir haar lugaanvalle. Die Skrifgedeelte van hoe God ons, soos ‘n mamma hen onder Sy vlerke beskerm het ewe skielik net weer nuwe betekenis vir my gekry.
Dikwels mik ons vir die skoonvelde van die lewe maar dan land ons in die rof. Soms in die sandgate. Soms in die water. Maar as jy net mooi kyk en vergeet van die hou, wat jou daar laat beland het, dan besef ‘n mens dat daar soveel mooi is in elke plek waar ons in 2019 gaan land. Soek na die mooi in elke plek en elke mens wat deel is van jou Gholfspel van die lewe.